CELEX: 22015A0124(01)
Language: mt
Date: 2014-06-14 00:00:00
Title: Protokoll għall-Ftehim ta' Sħubija u Kooperazzjoni bejn il-Komunitajiet Ewropej u l-Istati Membri tagħhom, minn parti waħda, u r-Repubblika tal-Ażerbajġan, mill-parti l-oħra, dwar Ftehim Qafas bejn l-Unjoni Ewropea u r-Repubblika tal-Ażerbajġan dwar il-prinċipji ġenerali għall-parteċipazzjoni tar-Repubblika tal-Ażerbajġan fi programmi tal-Unjoni

24.1.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 19/4
            
         PROTOKOLL
   għall-Ftehim ta' Sħubija u Kooperazzjoni bejn il-Komunitajiet Ewropej u l-Istati Membri tagħhom, minn parti waħda, u r-Repubblika tal-Ażerbajġan, mill-parti l-oħra, dwar Ftehim Qafas bejn l-Unjoni Ewropea u r-Repubblika tal-Ażerbajġan dwar il-prinċipji ġenerali għall-parteċipazzjoni tar-Repubblika tal-Ażerbajġan fi programmi tal-Unjoni
   L-UNJONI EWROPEA, minn hawn 'il quddiem imsejħa “l-Unjoni”,
   minn parti waħda, u
   IR-REPUBBLIKA TAL-AŻERBAJĠAN, minn hawn 'il quddiem imsejħa “l-Ażerbajġan”
   mill-parti l-oħra,
   minn hawn 'il quddiem imsejħa konġuntament “il-Partijiet”,
   Billi:
   
               (1)
            
            
               L-Ażerbajġan ikkonkluda Ftehim ta' Sħubija u Kooperazzjoni mal-Komunitajiet Ewropej u l-Istati Membri tagħhom, (“il-Ftehim”) (1), li daħal fis-seħħ fl-1 ta' Lulju 1999.
            
         
               (2)
            
            
               Il-Kunsill Ewropew tas-17 u t-18 ta' Ġunju 2004 laqa' b'mod favorevoli l-proposti tal-Kummissjoni Ewropea għal Politika Ewropea tal-Viċinat (PEV) u approva l-konklużjonijiet tal-Kunsill tal-14 ta' Ġunju 2004.
            
         
               (3)
            
            
               F'ħafna okkażjonijiet oħrajn, il-Kunsill approva dik il-politika fil-konklużjonijiet tiegħu.
            
         
               (4)
            
            
               Fil-5 ta' Marzu 2007, il-Kunsill esprima appoġġ għall-approċċ ġenerali deskritt fil-Komunikazzjoni tal-Kummissjoni Ewropea tal-4 ta' Diċembru 2006 sabiex il-pajjiżi sħab tal-PEV jingħataw il-possibbiltà li jipparteċipaw fl-aġenziji Komunitarji u fi programmi Komunitarji skont il-merti tagħhom u fejn dan ikun permess mill-bażijiet legali.
            
         
               (5)
            
            
               L-Ażerbajġan esprima x-xewqa tiegħu li jipparteċipa f'għadd ta' programmi tal-Unjoni.
            
         
               (6)
            
            
               It-termini u l-kondizzjonijiet speċifiċi rigward il-parteċipazzjoni tal-Ażerbajġan f'kull programm partikolari tal-Unjoni, speċjalment il-kontribuzzjoni finanzjarja li għandha titħallas mill-Ażerbajġan kif ukoll il-proċeduri tar-rappurtar u tal-evalwazzjoni, għandhom jiġu determinati minn ftehim bejn il-Kummissjoni Ewropea u l-awtoritajiet kompetenti tal-Ażerbajġan,
            
         FTIEHMU KIF ĠEJ:
   Artikolu 1
   L-Ażerbajġan għandu jitħalla jipparteċipa fil-programmi tal-Unjoni attwali u futuri kollha miftuħa għall-parteċipazzjoni tal-Ażerbajġan taħt id-dispożizzjonijiet rilevanti li jadottaw dawk il-programmi.
   Artikolu 2
   L-Ażerbajġan għandu jagħmel kontribuzzjonijiet finanzjarji għall-baġit ġenerali tal-Unjoni Ewropea li jikkorrispondi għall-programmi speċifiċi li fihom jipparteċipa l-Ażerbajġan.
   Artikolu 3
   Ir-rappreżentanti tal-Ażerbajġan għandhom jitħallew jieħdu sehem, bħala osservaturi u għall-punti li jikkonċernaw lill-Ażerbajġan, fil-kumitati tal-ġestjoni responsabbli għall-monitoraġġ tal-programmi tal-Unjoni li l-Ażerbajġan jagħmel kontribuzzjonijiet finanzjarji għalihom.
   Artikolu 4
   Il-proġetti u inizjattivi mressqa minn parteċipanti mill-Ażerbajġan għandhom, kemm jista' jkun, ikunu suġġetti għall-istess kondizzjonijiet, regoli u proċeduri li għandhom x'jaqsmu mal-programmi kkonċernati, kif huma applikati lill-Istati Membri.
   Artikolu 5
   1   It-termini u l-kondizzjonijiet speċifiċi rigward il-parteċipazzjoni tal-Ażerbajġan f'kull programm partikolari tal-Unjoni, speċjalment il-kontribuzzjoni finanzjarja li għandha titħallas mill-Ażerbajġan kif ukoll il-proċeduri tar-rappurtaġġ u tal-evalwazzjoni, għandhom jiġu determinati fi ftehim bejn il-Kummissjoni Ewropea u l-awtoritajiet kompetenti tal-Ażerbajġan, abbażi tal-kriterji stabbiliti mill-programmi kkonċernati.
   2.   Fil-każ li l-Ażerbajġan japplika għall-assistenza esterna tal-Unjoni biex jipparteċipa fi programm partikolari tal-Unjoni abbażi tal-Artikolu 3 tar-Regolament (KE) Nru 1638/2006 tal-Parlament Ewropew u tal-Kunsill (2) jew skont kwalunkwe Regolament simili li jipprovdi għall-assistenza esterna tal-Unjoni lill-Ażerbajġan li jista' jiġi adottat fil-ġejjieni, il-kondizzjonijiet li jirregolaw l-użu mill-Ażerbajġan tal-assistenza esterna mill-Unjoni għandhom jiġu ddeterminati fi ftehim ta' finanzjament b'mod partikolari f'konformità mal-Artikolu 20 tar-Regolament (KE) Nru 1638/2006.
   Artikolu 6
   1.   Kull ftehim konkluż taħt l-Artikolu 5 għandu jistipula, f'konformità mar-Regolament (UE, Euratom) Nru 966/2012 tal-Parlament Ewropew u tal-Kunsill (3), li l-kontroll jew awditjar finanzjarju jew verifikazzjonijiet oħra, inklużi investigazzjonijiet amministrattivi, għandhom isiru minn, jew taħt l-awtorità tal-Kummissjoni Ewropea, tal-Uffiċċju Ewropew Kontra l-Frodi u tal-Qorti tal-Awdituri.
   2.   Għandhom isiru dispożizzjonijiet dettaljati dwar kontroll u awditjar finanzjarju, miżuri amministrattivi, pieni u rkupru li jagħtu lill-Kummissjoni Ewropea, l-Uffiċċju Ewropew Kontra l-Frodi u l-Qorti tal-Awdituri s-setgħat li jkunu ekwivalenti għas-setgħat tagħhom rigward il-benefiċjarji jew il-kuntratturi stabbiliti fl-Unjoni.
   Artikolu 7
   1.   Dan il-Protokoll għandu japplika għall-perjodu li matulu jkun fis-seħħ il-Ftehim.
   2.   Dan il-Protokoll għandu jiġi ffirmat jew approvat mill-Partijiet skont il-proċeduri rispettivi tagħhom.
   3.   Kull Parti tista' tiddenunzja dan il-Protokoll permezz ta' notifika bil-miktub lill-Parti l-oħra. Dan il-Protokoll għandu jintemm sitt xhur wara d-data li fiha ssir tali notifika. It-terminazzjoni tal-Protokoll minħabba d-denunzja minn kwalunkwe waħda mill-Partijiet ma għandhiex tinċidi fuq l-ispezzjonijiet u l-kontrolli li jkollhom isiru, fejn ikun il-każ, taħt l-Artikoli 5 u 6.
   Artikolu 8
   Mhux aktar tard minn tliet snin wara d-dħul fis-seħħ ta' dan il-Protokoll, u sussegwentement kull tliet snin, iż-żewġ Partijiet jistgħu jirrivedu l-implimentazzjoni ta' dan il-Protokoll abbażi tal-parteċipazzjoni effettiva tal-Ażerbajġan fi programmi tal-Unjoni.
   Artikolu 9
   Dan il-Protokoll għandu japplika, minn parti waħda, għat-territorji li fihom japplika t-Trattat dwar il-Funzjonament tal-Unjoni Ewropea u skont il-kondizzjonijiet stabbiliti f'dak it-Trattat, u, mill-parti l-oħra, għat-territorju tal-Ażerbajġan.
   Artikolu 10
   1.   Dan il-Protokoll għandu jidħol fis-seħħ fl-ewwel jum tax-xahar wara d-data li fiha l-Partijiet jinnotifikaw lil xulxin permezz ta' mezzi diplomatiċi dwar it-tlestija tal-proċeduri tagħhom meħtieġa biex dan jidħol fis-seħħ.
   2.   Sa meta jidħol fis-seħħ, il-Partijiet jaqblu li japplikaw il-Protokoll provviżorjament mid-data tal-iffirmar tiegħu, sa meta jiġi konkluż iktar tard.
   Artikolu 11
   Dan il-Protokoll għandu jkun parti integrali mill-Ftehim.
   Artikolu 12
   Dan il-Ftehim għandu jitfassal f'żewġ eżemplari bil-Bulgaru, biċ-Ċek, bid-Daniż, bl-Estonjan, bil-Finlandiż, bil-Franċiż, bil-Ġermaniż, bil-Grieg, bl-Ingliż, bl-Ispanjol, bl-Isvediż, bil-Kroat, bil-Latvjan, bil-Litwan, bil-Malti, bl-Olandiż, bil-Pollakk, bil-Portugiż, bir-Rumen, bis-Slovakk, bis-Sloven, bit-Taljan, bl-Ungeriż u bl-Ażerbajġani, b'kull test ugwalment awtentiku.
   
      
         За Европейския съюз
         Рог la Unión Europea
         Za Evropskou unii
         For Den Europæiske Union
         Für die Europäische Union
         Euroopa Liidu nimel
         Για την Ευρωπαϊκή Ένωση
         For the European Union
         Pour l'Union européenne
         Za Europsku uniju
         Per l'Unione europea
         Eiropas Savienības vārdā –
         Europos Sąjungos vardu
         Az Európai Unió részéről
         Għall-Unjoni Ewropea
         Voor de Europese Unie
         W imieniu Unii Europejskiej
         Pela União Europeia
         Pentru Uniunea Europeană
         Za Európsku úniu
         Za Evropsko unijo
         Euroopan unionin puolesta
         För Europeiska unionen
         Avropa İttifaqı adından
         
            
         
            
      
      
         За Република Азербайджан
         Por la República de Azerbaiyán
         Za Ázerbájdžánskou republiku
         For Republikken Aserbajdsjan
         Für die Republik Aserbaidschan
         Aserbaidžaani Vabariigi nimel
         Για τη Δημοκρατία του Αζερμπαϊτζάν
         For the Republic of Azerbaijan
         Pour la République d'Azerbaïdjan
         Za Republiku Azerbajdžan
         Per la Repubblica dell'Azerbaigian
         Azerbaidžānas Republikas vārdā
         AzerbaidÞano Respublikos vardu
         Az Azerbajdzsán Köztársaság részről
         Għar-Repubblika ta' l-Ażerbajġan
         Voor de Republiek Azerbeidzjan
         W imieniu Republiki Azerbejdżanskiej
         Pela República do Azerbaijão
         Pentru Republica Azerbaidjan
         Za Azerbajdžanskú republiku
         Za Azerbajdžansko republiko
         Azerbaidžanin tasavallan puolesta
         För Republiken Azerbajdzjan
         
            
         
            
      
   
   
      (1)  Ftehim ta' Assoċjazzjoni u Koperazzjoni bejn il-Komunitajiet Ewropej u l-Istati Membri tagħhom, minn parti waħda, u r-Repubblika tal-Ażerbajġan, mill-parti l-oħra (ĠU L 246, 17.9.1999, p. 3).
   
      (2)  Regolament (KE) Nru 1638/2006 tal-Parlament Ewropew u tal-Kunsill tal-24 ta' Ottubru 2006 li jistabbilixxi dispożizzjonijiet ġenerali għat-twaqqif ta' Strument Ewropew ta' Viċinat u Sħubija (ĠU L 310, 9.11.2006, p. 1).
   
      (3)  Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (ĠU L 298, 26.10.2012, p. 1).